b'\n_START_ARTICLE_\nJon Ola Sand\n_START_SECTION_\nBakgrunn\n_START_PARAGRAPH_\nSand hadde en mindre rolle som 18-\xc3\xa5ring i filmen At dere t\xc3\xb8r! fra 1980. Samme \xc3\xa5ret tok han eksamen artium fra musikklinjen ved Foss videreg\xc3\xa5ende skole i Oslo._NEWLINE_Som ten\xc3\xa5ring spilte han ogs\xc3\xa5 trommer i et lokalt hardrockband. Spillejobben f\xc3\xb8rte til at NRK leide ham inn som researcher for et nytt musikkprogram p\xc3\xa5 tv. I 1981 begynte han fast for NRK, f\xc3\xb8rst som produksjonsassistent, og fra 1985 som produksjonssekret\xc3\xa6r. I \xc3\xa5rene 1987\xe2\x80\x931991 var han programsekret\xc3\xa6r i NRK, og han var programleder for musikkprogrammet TopPop i 1989. I 1992 gikk han over til TV 2 som prosjektleder, da kanalen startet sine sendinger. Fire \xc3\xa5r senere vendte han tilbake til NRK._NEWLINE_Som prosjektleder har han jobbet med store prosjekter og tv-produksjoner for b\xc3\xa5de TV 2 og NRK. Blant noen av programmene er Melodi Grand Prix, Amandapris-utdelingen, Nobels fredspriskonsert, Panorama, Eurovision Song Contest 2010, Bla, bla, bla og Midnatt@nrk. I \xc3\xa5rene 1998\xe2\x80\x932005 var han NRKs delegasjonsleder for den norske delegasjonen i Eurovision Song Contest._NEWLINE_Sand er medlem av International Academy of Television Arts and Sciences.\n_START_SECTION_\nEurovision\n_START_PARAGRAPH_\nI 2010 valgte NRK Sand som produsent for Eurovision Song Contest 2010 som ble arrangert i B\xc3\xa6rum. Erfaringen og innsatsen som produsent gjorde at Den europeiske kringkastingsunion i november samme \xc3\xa5r utpekte Sand som \xc3\xb8verste sjef \xe2\x80\x93 executive supervisor \xe2\x80\x93 for Eurovision Song Contest. Sand fikk jobben i konkurranse med 39 andre s\xc3\xb8kere og overtok 1. januar 2011, etter svenske Svante Stockselius som hadde hatt jobben siden 2004. _NEWLINE_Som executive supervisor har Sand siste ord innen produksjonen av Eurovision Song Contest, og han kan overstyre konkurransens produsenter. Sand hadde sin f\xc3\xb8rste sjefsjobb under Eurovision Song Contest 2011 i D\xc3\xbcsseldorf. Sand ble ogs\xc3\xa5 utnevnt til executive supervisor for Junior Eurovision Song Contest 2016. Han har hatt permisjon fra NRK siden 2011._NEWLINE_I et intervju med nyhetsbyr\xc3\xa5et Reuters i 2011 lanserte Sand iden om \xc3\xa5 utvide Eurovision Song Contest til en Worldvision Song Contest. Men i mai 2015 sa Sand til NRK at en verdensomspennende musikkonkurranse ikke var aktuelt p\xc3\xa5 grunn av h\xc3\xb8ye produksjonskostnader og laber interesse utenfor Europa. I et intervju med britiske The Guardian i 2016 sa Sand at \xc2\xabvi ser ikke etter noen "Worldvision" fordi det er for komplisert\xc2\xbb. Samme \xc3\xa5ret sa Sand til dansk presse at EBU i stedet konsentrerte seg om \xc3\xa5 eksportere sangkonkurranse-konseptet til Asia og USA. Han ble ogs\xc3\xa5 portrettert av Morgenbladet i mai 2012, med vinkling p\xc3\xa5 sangkonkurransen og internasjonal politikk.\n_START_SECTION_\nPrivatliv\n_START_PARAGRAPH_\nSand er s\xc3\xb8nn av revyskuespilleren og humoristen Bj\xc3\xb8rn Sand og skuespilleren Unni Bernhoft. Han har en s\xc3\xb8ster og broren Simen Sand, som er skuespiller og koreograf. Sand vokste opp p\xc3\xa5 Vinderen i Oslo. Hans bestefar var revyskuespilleren og sangeren Bias Bernhoft. _NEWLINE_Sand har en datter fra et tidligere ekteskap, men er i dag kj\xc3\xa6reste med den svenske koreografen Mattias Carlsson. Sand bor i Gen\xc3\xa8ve i Sveits, der EBU har hovedkvarter._NEWLINE_I oktober 2010 var Sand passasjer om bord p\xc3\xa5 et tog som sporet av ved Skotterud i Hedmark. Sand slapp fra ulykken uten fysiske skader, men rundt 40 mennesker ble skadet.'